‘Goue handdruk’ vir Transnet-hoës(Foto: Transnet) Ondanks ŉ belofte van die minister van openbare ondernemings, Pravin Gordhan, dat korrupte werkers van staatsbeheerde ondernemings binnekort in die beskuldigdebank sal wees – en indien hulle skuldig bevind word, in “oranje oorpakke” gaan rondloop – is nog peperduur skikkingsooreenkomste glo met senior beamptes aangegaan. Die vervoervakbond Untu sê pleks daarvan om na die minister se belofte te luister, het die uitvoerende hoof van Transnet, Portia Derby, eerder ŉ goue handdruk gegee aan amptenare teen wie ernstige bewerings van staatskaping geld. Derby is in Februarie as hoof van die sukkelende staatsinstelling aangestel. Steve Harris, algemene sekretaris van Untu, sê luidens berigte in Business Maverick het Transnet Nonkululeko Sishi, die menslikehulpbronbeampte, Lenny Moodley, die uitvoerende hoof van Transnet se pypleidings, en Shulami Qalinge, uitvoerende hoof van Transnet se nasionale haweowerheid, in die pad gesteek. Die drie sou dissiplinêr verhoor word nadat hulle beskuldig is van wangedrag wat verband hou met die verbreking van Transnet-prosesse en die etiese standaarde wat van ŉ senior bestuurder verwag word. Luidens die berig het Transnet se waarnemende hoof van menslike hulpbronne, Khaya Ngema, gesê Sishi se tugverhoor is afgehandel “nadat ŉ skikking met haar aangegaan is om die organisasie te verlaat”. Ngema wou nie besonderhede oor die skikking bekend maak nie en het aangevoer dit is teen Transnet se beleid om arbeidsake in die openbare domein te bespreek. Harris sê net ŉ jaar gelede het dr. Popo Molefe, voorsitter van Transnet se raad, beloof dat geen goue handdrukke meer uitgedeel gaan word aan senior beamptes wat van wangedrag beskuldig word nie – of hulle nou skuldig bevind word of nie. Untu het vantevore kapsie gemaak nadat skeidingspakkette ook aan Ravi Nair, voormalige hoof van spoorvrag by Transnet, en Tumelo Mokwena, bestuurder van menslike kapitaal wat bedank het, betaal is. “Transnet het erken dat Mokwena ŉ goue handdruk van R9,7 miljoen ontvang het. Skeidingspakkette van nagenoeg R28 miljoen is al aan voormalige hoofde betaal,” het Harris gesê. Die vakbond sê dit is uiters kommerwekkend dat Transnet miljoene rande aan bestuurders betaal wat glo korrup is, terwyl werkers net afgedank word. “Untu het rede om te glo dat Transnet bloot betaal om ŉ maklike uitweg te vind, eerder as om gehoor te gee aan die minister se belofte dat strafregtelike klagte ingedien gaan word en tronkstraf op skuldigbevinding moet volg. Untu is nie bewus van enige strafregtelike vervolgings wat met staatskaping by Transnet verband hou nie.” Gordhan het in Januarie verlede jaar gesê die staatskaping van Transnet is “meesterlik” gedoen. Die organisasie was volgens die minister die eerste staatsbeheerde onderneming wat gebruik is as ŉ sogenaamde toetslopie vir staatskaping om te agter te kom hoeveel kapitaal moontlik in die sakke van individue kan beland. Harris het gesê die kwessie sal met die minister en die Transnet-raad bespreek word wanneer hulle vergader.